Olles harjunud peegelkaamerat endaga igale poole kaasa võtma, on hea vaheldus kotti midagi väiksemat ja pisut kergemat pista. Disainile on palju rõhku pandud ja Olympus PEN-F on oma retrostiilis välimusega teiste seas silmapaistev. Kaamerat käes hoides saad aru, et peale välimuse on palju tähelepanu pööratud ka sisule ja kvaliteedile. Metallkorpus tundub äärmiselt vastupidav ja põnevaid juhtnuppe ja valikurattaid leidub kaameral palju.
#000001
Nahkne matt viimistlus teeb kaamera käeshoidmise mugavaks ja tagaküljel asuv koht pöidlale on tore lisa. PEN-F kaalub ilma objektiivita 427g, see teeb kaamera käeshoidmise stabiilseks. Päästikunupp ja muud juhtnupud jäävad ilusti sõrmede alla ja kõik töötab laitmatult. Ekraan on nii pööratav kui kallutatav. Tänu sellele saad pildistada väga maapinna lähedalt või tõsta kaamera kõrgele peakohale ja ikka näha, mida pildistad. Liigutatav ekraan on muidugi viimasel ajal peaaegu igal kaameral, ent väga paljudel uutel mudelitel käib ekraan ainult üles, justkui kõik tahaks ainult selfie’sid teha. Samuti saab PEN-F ekraani pöörata tagurpidi kui kaamerat parasjagu ei kasuta, sedasi väldid kriimude tekkimist ekraanile kaamerat taskus või kotis kandes. (Siiski tasub fotokas kriimude ja põrutuste vältimiseks alati panna spetsiaalsesse kaamerakotti.)
#000002
Pildiotsija olemas olu on ülimalt mugav olukordades, kus ekraani vaatamine on näiteks ereda päikse tõttu raskendatud. Ekraan on suurepärase värviedastusega ja kahe nädala jooksul kasutasingi kadreerimiseks peamiselt ekraani. Ma pole suurt midagi arvanud puuteekraaniga kaameratest (eriti nendest, millel kaks nuppu ja ülejäänud asjad käivad ekraani kaudu), ent samas saab tänu puuteekraanile mitmeid asju palju kiiremalt seadistada. Seega kui ekraan on puutetundlik ja nupud on dubleeritud, on see päris hea kooslus ja avastasin üllatavalt tihti end ekraanilt seadeid muutmas. Eriti mugav on ekraanil valida sõrmega fookuspunkti, ei ole vaja nooltega üles-alla-vasakule-paremale liikuda.
#000003
Suur pluss, et kaameral on kaks valikuketast, millega muuta parameetreid. Näiteks ühega muudad ava ja teisega säri või kuidas ise soovid seadistada neid. Jäävad mõlemad mugavalt sõrmede alla kaamera ülemises osas. Eks see mugavus sõltub maitseeelistustest ja harjumusest, esialgu ajasin neid veidi segamini.
#000004
Kaameraid testides ei loe ma üldiselt kasutusjuhendit, et näha kui kiiresti tavakasutaja, kes võib-olla ostabki selle oma esimeseks kaameraks, hakkama saab. Kuna PEN-F puhul annab ausalt öeldes ikka väga palju asju süvitsi seadistada, siis mingil hetkel peab ikka selle juhendi kõrvale võtma, et kõik huvitav avastada, aga esmapilgul leiab vajaliku üles kiirelt ja seadete muutmine on kerge.
#000005
Kaamera peal asuv režiimivalikuketas tegi küll hetkeks peavalu, kuidas seda liigutada, sest vahel nad liiguvad niisama ja vahel liiguvad kui keskmist osa all hoida, PEN-F puhul töötab keskmine osa nupuna, mis allavajutatult on lukustatud ja üleval olles laseb ratast liigutades režiime vahetada.
#000006
Enamus ajast kahe nädala jooksul, mil kaamera minu käes testimiseks, oli ilm väga hall ja pilves, ent värvid piltidel jäid sellegi poolest üsna head. Samuti sai PEN-F hakkama vastu valgust pildistades, ülepõlenud kohti pole pea üldse ja varjualade dünaamilisus on suur.
#000007
Enne pildistamist saad kaameras muuta pildi kontrastsust ja värvigammat.
#000014
Samuti saab kaamera sees juba tehtud pilti töödelda
#000015
Olympus PEN-F võimaldab pilti töödelda kaamerasiseselt, näiteks saad tehtud pildi muuta mustvalgeks või tõsta kontrastsust
#000016
Kaameras on sisseehitatud WiFi, selle kasutamiseks on vaja telefoni laadida OLYMPUS Image Share äpp (Play poes tasuta saadaval). Esmakordsel kasutamisel avad telefonis rakenduse (kaameral avad samuti WiFi), skänneerid QR koodi kaamera ekraanilt ja seadmed ühenduvad koheselt. Mobiiliekraanilt juhtides saad muuta kaamera ava, säriaega, särikompensatsiooni, ISO, valgebalanssi ja valida teravustamispunkti. Wifi olemas olu on kasulik kui soovid näiteks grupipilti teha, ise samal ajal pildil olles. Tunduvalt mugavam kui taimeriga edasi-tagasi joosta ja ei ole vaja eraldi distantspäästikut osta. Samuti saad kaameraga tehtud pilte laadida telefoni ja neid internetis jagada.
#000017
Testiperioodi jooksul väga ekstreemsetes tingimustes pilte teha vaja polnud. Ilmastikukindel PEN-F ei ole, seega vihmaga pildistama minna pole mõtet. Mõnel hommikul oli miinuskraade ja seepeale hakkas aku küll pisut kiiremini tühjenema, aga see on täiesti normaalne, jahedaga lähevadki akud kiiremini tühjaks. Kui üleüldiselt rääkida aku vastupidavusest, siis CIPA testi järgi saab ühe täislaetud akuga teha korraga 330 kaadrit. Reaalselt sain mina enne uut laadimist teha pilte kordades rohkem ja sinna sekka jäi videoklippe ka. Ekraani vaatamine sööb palju energiat ja kusjuures enamus ajast kasutasin ma piltide tegemiseks just ekraani mitte pildiotsijat. Seega kui ekraani ei kasuta, kestaks aku veelgi kauem. Ühe korra muutus filmides kaamera natuke soojaks, aga tööd see ei seganud.
#000018
PEN-F teravustab väga kiirelt. Olympusele omaselt saab kuvada ekraanile ruudustiku ja valida sobiva teravustamispunkti. See on üks mu lemmikasju Olympuse kaameratel. Ruudustik on kaetud kogu ekraaniga erinevalt mitmetest teistest kaameratest, kus teravustamispunktid on koondatud üsna ekraani keskossa kokku.
#000019
Teravustamisega tekib probleeme kui soovid väikseid esiplaanil olevaid asju fookusesse saada. Ma mõistan, et heinapõllul igat peent kõrt kaamera ei näe, aga et ka pisut suuremate asjadega sama probleem esines, oli üllatav. Kui pildistatav objekt on sama suur või väiksem kui ruudustiku teravustamispunkt, ei saa kaamera enamasti aru, et sa just seda tahad teravuses hoida.
#000020
Kui automaatne fokusseerimine ei tee seda, mida sina tahad, siis saab manuaalselt teravustada. Juhul kui objektiivil ei eksisteeri manuaalset teravustamist, saab kaamera menüüst lülitada kaamera fokusseerimise manuaalsele (MF) ja lisaks võimaldab PEN-F kasutada funktsiooni focus peaking, mis näitab ekraanil fookuses olevaid kohti valgena, et teaksid täpselt, kus teravus asub.
#000023
ISO 5000 juures on pilt isegi päris ilus veel. PEN-F maksimaalne ISO on 25600. Nii kõrget pole tavaliselt küll vaja kasutada, ent hea sellegipoolest kui see võimalus on olemas. Olukorras, kui statiivi pole, aga on vaja pildistada nt muuseumis, reisil olles mõnes koopas või öisel linnatänaval.
#000024
Kokkuvõtteks võib öelda, et Olympus PEN-F on igati asjalik hübriidkaamera. Pildikvaliteet on suurepärane, värvid jäävad tõetruud ja kui ka ei jää, saad ise sättida värve ja kontrastsust kaameras. Stabilisaator tagab selged ja teravad pildid. Hübriidkaamera suur pluss: väiksem ja kergem kui peegelkaamera ja objektiivid on eriti pisikesed. PEN-F sobib pühapäevapildistajale, sobib harrastajale ja kuna objektiivide valik Olympuse hübriididele on päris suur, leiab see kindlasti tee ka mõne professionaali fotokotti.
#000027
Hind vs kvaliteet, funktsionaalsus ja kasutusmugavus
#000033
Xiaomi Buds 3 kõrvasiseste kõrvaklappide väljapeetud saund
#000038
XGIMI Halo+ on pisike projektor, mis pakub vau-efektiga vaatamiskogemust
#000040
Digitest kirjutab fotokaameratest ja statiividest, tahvelarvutitest ja nutitelefonidest, teleritest ja MP3-mängijatest... Ilusad pildid ja asjalik tekst toovad siia tehnikahuvilisi ja neid, keda just konkreetne toode huvitab.
Kui soovid, et Digitest kirjutaks ka sinu toodetest, siis võta ühendust - info@digitest.ee
#000043